የኩባ መንግሥት በዚካ ተሐዋሲ የተያዙ ሰዎች ከ1ሺህ 800 መብለጡን አመለከተ
ኩባ በካሬቢያን ደሴት የምትገኘዉ ሀገር ማዕከላዊ ክፍለ ግዛቶችም በቢምቢ አማካኝነት የሚመጣዉ ዚካ ተሐዋሲ የተስፋፋባቸዉ መሆኑን አስታወቀ።የዚካ ተሐዋሲ ወረርሽኝ በተለያዩ ሃገራት ለወራት በተከሰተበት ወቅት በማሕጸን ባሉ ሕጻናት ጭንቅላት ላይ ጉዳት የሚያስከትለዉ ተሐዋሲ ተስፋፍቶ እንዳይደርስባት ስትከላከል ቆይታለች።በወቅቱ ጎረቤቷ ፖርቶ ሪኮ ክፉኛ ተጎድታ ነበር።ወታደራዊ ኃይሏን እና ሕዝቡን በማስተባበር የቢምቢ መራቢያ የሚሆኑ የተጠራቀሙ ዉሃዎችን በመከታተል ስታጸዳ የቆየችዉ ኩባ፤ ተሐዋሲዉ ተስፋፍቶ ሊያደርስ የሚችለዉን ጉዳት መቀነስ ችላለች።እንዲያም ሆኖ ሃቫናን ጨምሮ ጥቂት በማይባሉ ማዕከላዊ ግዛቶቿ ዚካ ሊስፋፋ ይችላል የሚል ስጋታቸዉን ባለስልጣናቷ እያስተጋቡ ነዉ።ሶማሊያ ዉስጥ አሸባብ የሁለት ሰዎች እጅ ቆረጠሶማሊያ ዉስጥ አሸባብ በሌብነት የተከሰሱ የሁለት ሰዎችን ቀኝ እጆች በዛሬዉ ዕለት በአደባባይ ቀጣ።የሰዎች እጅ የተቆረጠዉ፤ አንድ ሱቅን ሰብረዉ በመግባት 500 ዶላር ሰርቀዋል በሚል ተከሰዉ እንደሆነ የሮይተርስ ዘገባ ያመለክታል።በታያጎሎ ወረዳ ደቡብ ባኮል በሚገኘዉ በሸሪያ ፍርድ ቤት ጥፋተኝነታቸዉ የተረጋገጠዉ ተከሳሾች ላይ ቅጣቱ ከተፈፀመ በኋላም የጽንፈኛዉ ቡድን አምቡላንስ ወደ ሀኪም ቤት እንደወሰዳቸዉም ተገልጿል። መስረቃቸዉን ለፍርድ ቤቱ አምነዋል የተባሉት ተከሳሾች ገንዘቡን ለባለቤቱ እንዲመልሱም በፍርድ ቤቱ ታዘዋል።ማዕከላዊዉን የሶማሊያ መንግሥት ለመገልበጥ ለዓመታት የሚዋጋዉ ፅንፈኛዉ ቡድን አሸባብ በሚንቀሳቀስባቸዉ አካባቢዎች እስላማዊዉን ሕግ ተግባራዊ ያደርጋል። ምንጭ -www.dw.com